കലശമല എക്കോടൂറിസം പദ്ധതി: വിപുലീകരണം വൈകുന്നു കുന്നംകുളം: കലശമല ഇക്കോ ടൂറിസം പദ്ധതിയുടെ വിപുലീകരണത്തിന് ഭൂമി ഏറ്റെടുക്കല് നടപടി ഇഴയുന്നു. ഭൂമി ഏറ്റെടുക്കാന് ഉത്തരവിറങ്ങി ഒരു വര്ഷം പിന്നിടുമ്ബോഴും ഏതെല്ലാം സ്ഥലങ്ങളാണ് ഏറ്റെടുക്കേണ്ടതെന്നതില് വ്യക്തത വരുത്താനായിട്ടില്ല. കലശമലയിലേക്കുള്ള റോഡ് വികസനത്തിനുള്പ്പെടെ 4.92 ഹെക്ടര് ഭൂമിയാണ് ഏറ്റെടുക്കാന് തീരുമാനിച്ചത്. കലശമലയില് ജൈവ വൈവിദ്ധ്യ പൈതൃക കേന്ദ്രം നിര്മ്മിക്കുന്നതിന് 10 കോടി രൂപ സംസ്ഥാന സര്ക്കാരിന്റെ ബഡ്ജറ്റില് വകയിരുത്തിയിരുന്നു. ഫലവൃക്ഷങ്ങളും പുല്ത്തകിടികളുമൊരുക്കി ജൈവ വൈവിദ്ധ്യ പൈതൃക കേന്ദ്രമാക്കി പ്രകൃതിക്കിണങ്ങുന്ന സഞ്ചാരകേന്ദ്രമൊരുക്കുന്നതിനാണ് പദ്ധതിയിട്ടിരുന്നത്. വികസനത്തിന് ആവശ്യമായ സ്ഥലമേറ്റെടുക്കാന് 2020 ജൂണില് റവന്യൂ വകുപ്പില്നിന്ന് അംഗീകാരം ലഭിച്ചിരുന്നു. അകതിയൂര് വില്ലേജിലെ 26 സര്വേ നമ്ബറുകളില്പ്പെടുന്ന സ്ഥലങ്ങളാണ് ഏറ്റെടുക്കേണ്ടത്. ഭൂമിയേറ്റെടുക്കുന്നതിന് ലാന്ഡ് അക്വിസിഷന് ഓഫീസറെ നിയമിച്ചിട്ടുണ്ടെന്നും അലൈന്മെന്റ് സ്കെച്ച് തയ്യാറാക്കല് പുരോഗമിക്കുകയാണെന്നും എ.സി മൊയ്തീന് എം.എല്.എയുടെ ചോദ്യത്തിന് മന്ത്രി പി.എ മുഹമ്മദ് റിയാസ് നിയമസഭയില് മറുപടി നല്കിയിരുന്നു. വിനോദസഞ്ചാര വകുപ്പ് അലൈന്മെന്റ് സ്കെച്ച് തയ്യാറാക്കി റവന്യൂ വകുപ്പിന് നല്കണം. ഏറ്റെടുക്കേണ്ട ഭൂമിയുടെ അളവ്, സര്വേ നമ്ബറുകള് തുടങ്ങിയവയാണ് ഇതിലുണ്ടാകുക. ഇതിന് ഏജന്സിയെ ചുമതലപ്പെടുത്തിയിട്ടുണ്ട്. റവന്യൂ വകുപ്പില് നിന്നുള്ള രേഖകളുടെ അടിസ്ഥാനത്തിലാണ് ഇത് തയ്യാറാക്കുക. തര്ക്കഭൂമികളും മറ്റുമുണ്ടെങ്കില് അവ കണ്ടെത്തി പരിഹരിക്കുന്നതിന് റവന്യൂ വകുപ്പിലെയും വിനോദസഞ്ചാര വകുപ്പിലെയും ഉദ്യോഗസ്ഥര് സംയുക്ത പരിശോധന നടത്തണം. പിന്നീട് ഇതിന്റെ അടങ്കല് തയ്യാറാക്കി ലാന്ഡ് അക്വിസിഷന് വിഭാഗം വിജ്ഞാപനം പുറപ്പെടുവിക്കണം. ഉടമകളെ കണ്ടെത്തി നോട്ടീസ് നല്കല്, സ്ഥലത്തിന്റെ വില നിശ്ചയിക്കല്, രേഖകളുടെ കൈമാറ്റം തുടങ്ങിയ പ്രക്രിയകള് വേറെയുമുണ്ട്. കലശമലയില് 1.0676 ഹെക്ടര് സ്ഥലമാണ് റവന്യൂ വകുപ്പിന്റെയും ചൊവ്വന്നൂര് ബ്ലോക്ക് പഞ്ചായത്തിന്റേതുമായിട്ടുള്ളത്. ഇത് വിനോദസഞ്ചാര വകുപ്പിന് കൈമാറിയിട്ടില്ല. നിലവിലുള്ള സ്ഥലത്ത് വിശ്രമകേന്ദ്രം, കുട്ടികളുടെ പാര്ക്ക്, കാഴ്ചകള് ആസ്വദിക്കാനുള്ള സ്ഥലങ്ങള് എന്നിവ നിര്മ്മിച്ചു. ഇനി ഏറ്റെടുക്കാന് നിശ്ചയിച്ചിട്ടുള്ളത് സ്വകാര്യവ്യക്തികളുടെ ഉടമസ്ഥതയിലുള്ളതാണ്. 2013 ലെ ലാന്ഡ് അക്വിസിഷന് നിയമപ്രകാരമാണ് ഏറ്റെടുക്കേണ്ടത്. അതുവരെ വികസനങ്ങളുടെ ഭാഗമായി തൈകള് നടുന്നതുള്പ്പെടെയുള്ളവ പാടില്ല. കുളവെട്ടി മരങ്ങള് ഉള്പ്പെടെയുള്ള ഒട്ടേറെ സസ്യങ്ങളും കലശമലയുടെ സമീപപ്രദേശങ്ങളിലുണ്ട്. ഇത്തരം സസ്യങ്ങളുടെ സംരക്ഷണവും പ്രധാനമാണ്. കൊവിഡ് പ്രതിസന്ധിക്കിടയിലെ ഈ ഓണക്കാലത്തും രണ്ടായിരത്തോളം പേര് ഇവിടെ സന്ദര്ശകരായി എത്തിയിരുന്നു.